E je la
Bretagne a vignî fûr miôr dal secont turni des elezions
legjislativis intal stât francês che si è tignût ai 17 di Jugn.
Cun di fat, pe prime volte, un candidât espression dal nazionalisim
breton moderât al è stât elet inte Assemblee francese. Si trate di
Paul Molac, su posizions une vore dongje de UDB (Union Democratiche
Bretone) ma che al coreve pe liste Europe Écologie cu la poie ancje
di verts e socialiscj. Elet inte cuarte circoscrizion dal Morbihan
cul 52,56% des preferencis, Molac al rive di une lungje militance
bretoniste che lu à puartât ancje ae presidence des Div Yez, lis
scuelis publichis bilengâls, e dal Consei culturâl de Bretagne.
Simpri intes filis di Europe Écologie, cun cuasi il 59% des
preferencis, al è stât confermât François de Rugy, un dai
deputâts a pro de riunificazion aministrative de Loire Atlantiche
cul rest de Bretagne. Nuie di fâ, invezit, pai doi candidâts di
Femu a Corsica che a vevin rivât a passâ al secont turni.
Jean-Christophe Angelini si è fermât al 46,8% dai vôts, intant che
Gilles Simeoni si è plaçât secont inte sfide a trê cui candidâts
de UMP e dal Parti Radical de Gauche. Chel istès, sul front dai vôts
racuelts, si trate dal miôr risultât dal nazionalisim cors intes
legjislativis.
Font:
Ministère de l'Intérieur, 17/06/12; Le Monde, 17-18/06/12; Agence
Bretagne Presse, 18/06/12; Alta Frequenza, 18/06/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn vec_Latn fur_Latn fur_Latn fur_Latn fur_Latn fur_Latn fur_Latn als_Latn fra_Latn fra_Latn fra_Latn